钦定古今图书集成/明伦汇编/官常典/第243卷 > 吴沉
## 钦定古今图书集成/明伦汇编/官常典/第243卷 > 吴沉

按《明外史》本传：“沉字濬仲，兰溪人，元国子博士师道
子也。早以学行闻。太祖下婺州，召沉及同郡许元、叶
瓒玉、胡翰、汪仲山、李公常、金信、徐孳、童冀、戴良、吴履、
孙履、张起敬会食省中，日令二人进讲经史，敷陈治
道。已命沉为郡学训导。洪武初，郡以儒士举，误上其
名曰信仲，授翰林院待制。沉谓修撰王釐曰：‘名误不
更，是欺罔也’。”将白于朝，釐言恐触上怒，沉不从，牒请
改正，帝喜曰：“诚悫人也。”遂眷遇之，召侍左右，论说书
史。以事降编修，复待制，再降编修。给事中郑相同言：
“尊无二上。故事，启事东宫，惟东宫官属称臣，朝臣则
否。今一体称臣，于礼未安。”沉驳之曰：“东宫，国之大本，
继圣体，承天位者也。尊东宫，所以尊主。上相同言非
是。”帝从之。寻以奏对失旨，降渭源县教谕。未行，复为
翰林院典籍，寻擢东阁大学士。初，帝谓沉曰：“圣贤立
教有三：曰敬天，曰忠君，曰孝亲。散在经传，未易会其
要领。尔等以三事编辑。”至是书成，赐名《精诚录》，命沉
撰序。居一年，降翰林侍书，寻改国子博士。逾年，以老
乞归，卒。沉尝著辨，言孔子封王为非礼。后布政使夏
寅、祭酒丘濬皆以封孔子王及谥为非礼。至嘉靖九
年，更定祀典，改称“至圣先师”，实祖沉说也。